'Hy het gesê hy het twee wit slagoffers vermoor' | Maroela Media
Xander Bylsma (19) het op 26 Mei 2018 by sy aankoms by die speurkantoor in Vryburg in Noordwes onmiddellik aangedui hy wil nie sy ouers of 'n regsverteenwoordiger teenwoordig hê tydens sy bekentenis nie.
Só het lt.kol. Reuben Masire Donderdag in die hooggeregshof in Mmabatho getuig.
Die verhoor teen Bylsma is vandag in die hof voortgesit. Bylsma staan tereg op aanklag van moord in verband met die dood van sy eksmeisie, Sharnelle Hough (17), en haar vriendin, Marna Engelbrecht (16).
Masire is ná middagete na die getuiebank opgeroep. Hy het getuig Chris Saunders, 'n private speurder, het Bylsma die betrokke aand by die speurkantoor aangebring. Saunders is daarna weg by die kantoor en Masire het verder met Bylsma gepraat.
Masire het aan die hof gesê Bylsma het aan hom bevestig dat hy nie minderjarig is nie. "Hy het gesê hy is Xander Bylsma, hy woon op Louwna-plaas en hy het my in kennis gestel hy het twee wit slagoffers vermoor," het Masire getuig.
Hy het aan die hof gesê hy het 'n adjudantoffisier wat Afrikaans magtig is, versoek om by hulle te kom sit om te verseker dat Bylsma hom korrek verstaan. Hy en Bylsma het egter in Engels gekommunikeer aangesien Bylsma hom ingelig het dat hy Engels magtig is.
Masire sê hy het aan Bylsma sy regte verduidelik waaronder sy reg om te swyg, asook sy reg om 'n regsverteenwoordiger teenwoordig te hê. Masire het aan die hof gesê Bylsma het egter gesê hy wil nie sy ouers by die saak betrokke hê nie en dat hy nie in dié stadium 'n regsverteenwoordiger nodig het nie.
Masire beweer in hierdie tyd het hy 'n oproep gekry van 'n man wat homself geïdentifiseer het as Bylsma se pa en aan hom gesê het hy het 'n regsverteenwoordiger vir sy seun aangestel. Masire beweer hy het Bylsma ingelig oor dié oproep, maar Bylsma het volgehou hy kan die saak self hanteer en het nie 'n regsverteenwoordiger nodig nie.
Masire het getuig kol. Corrie Kochlan het omstreeks 21:00 by die speurkantoor aangekom om Bylsma se bekentenis af te neem. Hy het Bylsma daarna alleen by Kochlan gelos om die verklaring af te neem en omstreeks 23:00 het Kochlan Bylsma se geskrewe verklaring aan hom oorhandig. Hy het Bylsma daarna na die aanhoudingselle by die Vryburg-polisiestasie geneem.
Regter Ronald Hendricks het daarna adv. Niven Rai, Bylsma se regsverteenwoordiger, geleentheid gegee om Masire te kruisondervra. Rai het egter aangedui daar het verskeie kwessies in Masire se getuienis opgeduik waaroor hy eers aanwysings by sy kliënt moet kry.
Die saak is uitgestel tot môreoggend.
Bylsma en Sharnelle was voorheen in 'n verhouding, maar het uitgemaak. Die staat voer aan Bylsma het die twee meisies vermoor nadat Sharnelle nie versoen wou raak nie, deels omdat Marna teen die verhouding gekant was.
Hier kom net so lang uitgerekte saak soos al die ander! Erken als en kry klaar! Almal word tog op die ou einde uitgevang!
So so tragies. Baie baie hartseer storie. Die mense wat die swaarste kry is die ouers van beide kante. Bid vir hulle
In ñ ander berig sê hy Marna se pa wou hom skiet.
The parents have suffered enough. Why put them through this because you are evil . Do the right thing and say you are guilty.
Sê ook ma net
Ai, daar gaan nou net weer mense wees wat die sensasie van die storie geniet. In plaas daarvan om heeltyd skuldig te skree, gaan sit en dink liewer wat het die kind gedryf om so iets te doen. Watse faktore het hom daarnatoe gelei om so op te tree? Haal net vir 'n slag die oogklappe af en dink verder as wat die neus lank is.